Dinko Knežević

Dinko Knežević (selo Oton kod Knina, Hrvatska, 24. III. 1955), inženjer rudarstva, doktor nauka, univerzitetski profesor i enigmat.

Stručna biografija 
Osnovnu i srednju školu završio je u Kninu, a Rudarsko-geološki fakultet (RGF) u Beogradu. Na istom fakultetu magistrirao je 1991. i doktorirao 1995. godine. Radi kao profesor na istom fakultetu. Bavi se problemima pripreme mineralnih sirovina, posebno hidrauličkog transporta i deponovanja otpadnih materijala (flotacijska jalovina, pepeo i šljaka). Izradio više desetina tehničkih projekata, objavio više knjiga i više desetina naučnih i stručnih radova u časopisima i zbornicima različitih međunarodnih i domaćih savetovanja.

Enigmatska biografija

Enigmatski radovi 
Enigmatikom se počeo baviti u srednjoj školi. Prvi rad (križaljku) objavio je u zagrebačkom Vikendu 1971. godine. Objavljivao je enigmatske radove u gotovo svim enigmatskim listovima bivše SFRJ. U početku najviše je radova objavljivao u Eureci (sva izdanja), potom u Novosti-Enigmi i izdanjima Hupera. Ukupno je objavio više od 2.500 radova.

Na početku se bavio različitim enigmatskim vrstama, a potom se usredsredio na ukrštene reči i anagrame. Objavio je više od 30 različitih vrsta ukrštenih reči. Rano je odbacio pomodnu "jurnjavu" za belinama i opredelio se za ravnomerni i razuđeni raspored crnih polja po mreži ukrštenice što mu omogućava postizanje velikih prosečnih dužina reči, obično iznad 5 slova, i sastavljanje ukrštenica sa malim brojem crnih polja. Kod anagrama, poslednjih petnaestak godina, uglavnom sastavlja anagrame asocijacije.

Enigmatska teorija i statistika 
Objavio desetak radova iz enigmatske teorije i statistike u "Eureci", Zagonetaču i Vesniku EK "Nova zagonetka". U izdanju bjelovarskog EU Čvor-a 1980. objavio je brošuru Analiza učestalosti slova u križaljkama. Bio je saradnik pri izradi nekoliko enigmatskih rečnika (ER3, ER6, ER7 ).

Skupljanje anagrama 
Od sredine 2000. godine radi na Zbirci objavljenih anagrama u kojoj skuplja sve anagrame objavljene na srpsko-hrvatskom/hrvatsko-srpskom jeziku do 1990. i na srpskom jeziku od tada pa nadalje. Svake godine u elektronskom obliku objavljuje godišnje almanahe ("Anagramna 2001." i dalje redom) u kojima donosi spisak gotovo svih anagrama koji su te godine objavljeni i pregled najvažnijih anagramnih događanja (takmičenja, bibliografija, događaji...).

Enigmatska takmičenja 
Rado i često učestvuje na enigmatskim takmičenjima. Višestruki je pobednik godišnjih takmičenja koje organizuje UE "Vuk Karadžić" (u kategoriji skandinavke i anagrami). U internetskom takmičenju anagramista višestruki je pobednik u pojedinim anagramskim kategorijama i autor najuspešnijeg anagrama 2002. (VIVA ČEDNOST - devičanstvo). Pobedio je na konkursima "Enigme", Šahovskog saveza Srbije, Prvenstvu Srbije, Memorijalu Tomislava Munišića i dr. Više puta je osvajao drugo i treće mesto. Za sveukupno enigmatsko stvaralaštvo dobitnik je međunarodne nagrade Zlatno pero (Prag, 1985).

Zastupljenost u knjigama 
Zastupljen je u knjigama "Leksikon zagonetača Jugoslavije" Stjepana Horvata (EU "Čvor", Bjelovar, 1979), "Mali enigmatski egzemplarnik" Jovana Nedića i Voje Dodevskog (vlastito izdanje autora, Valjevo, 1987), "Istaknuti srpski enigmati" Ivice Mlađenovića ("Studio linija A", Beograd, 1999), "Sužavaljka i abecedni klin" Nedjeljka Nedića ("Raščica", Orašje, 2004) i "Svet anagrama" Zorana Radisavljevića ("Divit", Beograd, 2004).

Izbor anagrama 
 AL KAIDA - DIKA ALA! (Huper-enigmatika 125, 16.12.2003)
 AMBROZIJA - BOZIMA RAJ! (Huper-enigmatika 116, 12.08.2003)
 AMOROVE STRELICE - OVO LETI – SMER SRCA (Huper-enigmatika 158, 22.03.2005)
 BESNILO - BOLESNI (Huper 145, 09.01.1996)
 BOLEST LUDIH KRAVA - LUTA KRDO BLESAVIH! (Politika 29613, 31.03.1996)
 BUDALAŠTINE - BAŠTINA LUDE! (Huper-enigmatika 162, 17.05.2005)
 DEVIČANSTVO - VIVA ČEDNOST! (Huper-enigmatika 98, 03.12.2002)
 DIZAČ TEGOVA - TOGA DIV ZAČE! (Huper-enigmatika 146, 05.10.2004)
 EKONOMSKI OPORAVAK - PONOVO KER IMA KOSKU! (Huper-enigmatika 76, 29.01.2002)
 EPISKOP NIKOLAJ VELIMIROVIĆ - PRIMI I VEKOVNI SPOKOJ LELIĆA! (Huper-enigmatika 146, 05.10.2004)
 GRAĐEVINSKA STOLARIJA - RAGASTOV, KRILA I LAJSNE! (Tim-Fleš 5, 01.01.1999)
 GRADONAČELNIK - GRUDENKA LIČNO! (Huper 76, 09.02.1993)
 JUGOSLAVA DRAŠKOVIĆ - SLUŠAJ OVOG … DRAVIĆKA! (Zabavni magazin  7, 18.10.1996)

 KAKO SU TVOJI - KUKA O SVOJTI! (Huper-enigmatika 142, 10.08.2004)
 KERAMIČKE PLOČICE - PEČEM KREČ I KAOLIN! (Huper-enigmatika 57, 08.05.2001)
 KONSTANTIN KOSTJUKOV - TVOJA UNIKATNOST – SKOK! (Huper-enigmatika 94, 08.10.2002)
 KONTRAŠPIJUNAŽA - KAŽU, PRATIŠ TAJNO! (Huper-enigmatika 124, 02.12.2003)
 KORALNO OSTRVO - OVO KRASNO! ATOL! ( Rubikon jesen, oktobar 2002)
 LUČANO PAVAROTI, PLASIDO DOMINGO, HOSE KARERAS - SILAN HOR OD TRI OPERSKA SOLO-PEVAČA U GODINAMA (Huper-enigmatika 114, 15.07.2003)
 MANASTIR OSTROG - GOROSTASNI HRAM! (Beokviz 27, januar, zima 2005)
 MINISUKNJA - SMAKNI I NJU! (Huper 60, 30.06.1992)
 MOLITVENI DORUČAK - VIDIMO LOČU NEKTAR… (Huper-enigmatika 129, 10.02.2004)
 NAOMI KEMPBEL - MERKAM OBLINE! (Huper 123, 13.12.1994)
 NARODNA BIBLIOTEKA SRBIJE, BEOGRAD - DA, BRINE JE DOBRO KNJIGE! SABRALA BITNO! (Huper-enigmatika 123, 18.11.2003)
 NATURALNA RAZMENA - TRAMPA RENA ZA NANU! (Huper-enigmatika 73, 18.12.2001)

 PREPODOBNA MATI PARASKEVA - PA ONA, SV. PETKA, PRIMER DOBRA! (Huper-enigmatika 121, 21.10.2003)
 PROMAŠENE INVESTICIJE - NESTAŠE NOVCI I PREMIJE! ( Kviz 362, 01.01.1986)
 SEJŠELSKA OSTRVA - RASKOŠ JE SVETSKA! (Huper-enigmatika 89, 30.07.2002)
 SILIKONSKE GRUDI - SEKSI?! UGRADI KILO! (Huper-enigmatika 58, 22.05.2001)
 TAKOVSKA - SOKAK TV-a! (Huper-enigmatika 120, 07.10.2003)
 TERORIZAM - ZORT, AMERI! (Huper-enigmatika 70, 06.11.2001)
 TERORIZAM - ZATRI, MORE! (Rubikon jesen, oktobar 2002)
 TRBUŠNA PLESAČICA - TANCA, BACI PRSLUČE! (Rubikon 52, jun 2003)
 TRIDESETOSMI DRAGAČEVSKI SABOR TRUBAČA - GUČA, I DOBRA SVIRKA BRE, DOTIČU STRAST MASE! (Vukov kovčežić 11, februar 1999)
 USTAVNA KRIZA - VIZA RASTANKU! (Huper 30, 09.05.1991)
 ZAŠTITA ČOVEKOVE SREDINE - IZNOVA ŠTETE … REKA SVEDOČI! (Huper 7, 21.06.1990)
 ZEMUN-POLJE - … PUNO ZEMLJE! (Huper 140, 24.10.1995)
 ZVONKO MIHAJLOVSKI - SVI ZNAMO – VOLI HOKEJ! (Zabavni magazin 7,  18.10.1996)

Bibliografija 
 Analiza učestalosti slova u križaljkama, EU Čvor, Bjelovar, 1980. (35 str.)
 "Korišćenje parametara flotacijskih jalovišta u izgradnji pepelišta termoelektrane u Obrenovcu" (magistarska teza), RGF , Beograd, 1990. (150 str.)
 "Proučavanje vezivnih osobina pepela kosovskih lignita radi definisanja tehnologije uskladištenja" (doktorska disertacija), RGF, Beograd, 1995. (123 lista)
 Dinko Knežević, Božo Kolonja, Ranka Stanković: "Hidraulički transport mineralnih sirovina" (udžbenik), RGF, Beograd, 1996. (147 str.)
 Božo Kolonja, Dinko Knežević: "Transport u pripremi mineralnih sirovina" (udžbenik), RGF, Beograd, 2000. (IX + 363 str.)
 "Priprema mineralnih sirovina" (udžbenik), RGF, Beograd, 2001. (VIII + 199 str.)
 Igor N. Miljanović, Dinko N. Knežević: "Praktikum iz pripreme mineralnih sirovina : za studente Smera za podzemnu i Smera za površinsku eksploataciju mineralnih sirovina", RGF, Beograd, 2003. (V + 73 str.)
 Miloš Grujić, Slobodan Dimitrijević, Jasna Đinović, Miroljub Gvozdanović, Monika Hardigora, Miroslav Ignjatović, Vladimir Ivanović, Dragana Jelisavac-Erdeljan, Dinko Knežević, Aleksandra Kostić-Pulek: "Zaštita životne sredine pri eksploataciji uglja" (zbornik), RGF, Centar za zaštitu životne sredine, Beograd, 2003. (130 str.)

Jugoslavenski enigmati
Srpski enigmati
Srpski naučnici
Autori udžbenika